CELEX: 32017D0449
Language: el
Date: 2017-03-07 00:00:00
Title: Απόφαση (ΕΕ) 2017/449 του Συμβουλίου, της 7ης Μαρτίου 2017, για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της εξηκοστής συνόδου της επιτροπής ναρκωτικών για την καταχώριση ουσιών βάσει της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

15.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 69/25
            
         ΑΠΌΦΑΣΗ (ΕΕ) 2017/449 ΤΟΥ ΣΥΜΒΟΥΛΊΟΥ
   της 7ης Μαρτίου 2017
   για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της εξηκοστής συνόδου της επιτροπής ναρκωτικών για την καταχώριση ουσιών βάσει της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 83 παράγραφος 1 σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η ενιαία σύμβαση των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972 («η σύμβαση για τα ναρκωτικά»), τέθηκε σε ισχύ στις 8 Αυγούστου 1975.
            
         
               (2)
            
            
               Δυνάμει του άρθρου 3 της σύμβασης για τα ναρκωτικά, η επιτροπή ναρκωτικών δύναται να αποφασίζει την προσθήκη ουσιών στα παραρτήματα της εν λόγω σύμβασης. Μπορεί να πραγματοποιεί αλλαγές στα παραρτήματα μόνο σύμφωνα με τις συστάσεις του Παγκόσμιου Οργανισμού Υγείας (ΠΟΥ), αλλά μπορεί επίσης να αποφασίζει να μην πραγματοποιεί τις αλλαγές που προτείνει ο ΠΟΥ.
            
         
               (3)
            
            
               Η σύμβαση των ΗΕ για τις ψυχοτρόπους ουσίες του 1971 («η σύμβαση για τις ψυχοτρόπους ουσίες») τέθηκε σε ισχύ στις 16 Αυγούστου 1976.
            
         
               (4)
            
            
               Δυνάμει του άρθρου 2 της σύμβασης για τις ψυχοτρόπους ουσίες, η επιτροπή ναρκωτικών δύναται να αποφασίζει την προσθήκη ή αφαίρεση ουσιών από τα παραρτήματα της εν λόγω σύμβασης βάσει των συστάσεων του ΠΟΥ. Διαθέτει ευρεία διακριτική ευχέρεια να λαμβάνει υπόψη οικονομικούς, κοινωνικούς, νομικούς, διοικητικούς και άλλους παράγοντες, αλλά δεν μπορεί να ενεργεί αυθαίρετα.
            
         
               (5)
            
            
               Οι αλλαγές στα παραρτήματα και των δύο συμβάσεων έχουν άμεσες επιπτώσεις στο πεδίο εφαρμογής του δικαίου της Ένωσης στον τομέα του ελέγχου των ναρκωτικών. Η απόφαση-πλαίσιο 2004/757/ΔΕΥ του Συμβουλίου (1) εφαρμόζεται σε ουσίες που περιλαμβάνονται στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες. Η απόφαση 2005/387/ΔΕΥ του Συμβουλίου (2) δεν εφαρμόζεται σε ουσίες που περιλαμβάνονται στα παραρτήματα της σύμβασης για τα ναρκωτικά ή της σύμβασης για τις ψυχοτρόπους ουσίες. Ως εκ τούτου, τυχόν αλλαγή στα παραρτήματα που προσαρτώνται στις εν λόγω συμβάσεις ενσωματώνεται άμεσα στους κοινούς κανόνες της Ένωσης.
            
         
               (6)
            
            
               Η επιτροπή ναρκωτικών θα πρέπει κατά την εξηκοστή σύνοδό της, η οποία θα πραγματοποιηθεί από τις 13 έως τις 17 Μαρτίου 2017 στη Βιέννη, να αποφασίσει σχετικά με την προσθήκη δέκα νέων ουσιών στα παραρτήματα των συμβάσεων.
            
         
               (7)
            
            
               Η Ένωση δεν είναι συμβαλλόμενο μέρος στις σχετικές συμβάσεις των ΗΕ. Έχει καθεστώς παρατηρητή στην επιτροπή ναρκωτικών, στην οποία επί του παρόντος 12 κράτη μέλη είναι μέλη με δικαίωμα ψήφου. Είναι επομένως απαραίτητο τα κράτη μέλη να διατυπώσουν τη θέση για την καταχώριση ουσιών βάσει της σύμβασης για τα ναρκωτικά και της σύμβασης για τις ψυχοτρόπους ουσίες.
            
         
               (8)
            
            
               Η θέση που πρέπει να υιοθετηθεί εξ ονόματος της Ευρωπαϊκής Ένωσης κατά την προσεχή σύνοδο της επιτροπής ναρκωτικών αφορά μόνο την καταχώριση των ουσιών που προβλέπονται στις συμβάσεις. Άλλα ζητήματα εκτός από την καταχώριση των ουσιών δεν αποτελούν αντικείμενο της παρούσας απόφασης και θα εξεταστούν από τα κράτη μέλη μέσω του συντονισμού στο περιθώριο της συνόδου της επιτροπής ναρκωτικών, ανάλογα με την περίπτωση. Η παρούσα απόφαση δεν θίγει την οριοθέτηση των αρμοδιοτήτων μεταξύ Ένωσης και κρατών μελών σχετικά με άλλα ζητήματα σε σχέση με τις συμβάσεις.
            
         
               (9)
            
            
               Στις 2 Δεκεμβρίου 2016, ο ΠΟΥ διατύπωσε σύσταση προς τον γενικό γραμματέα των ΗΕ για την προσθήκη δύο νέων ουσιών στο παράρτημα I της σύμβασης για τα ναρκωτικά και οκτώ νέων ουσιών στο παράρτημα II της σύμβασης για τις ψυχοτρόπους ουσίες.
            
         
               (10)
            
            
               Σύμφωνα με την αξιολόγηση της επιτροπής εμπειρογνωμόνων του ΠΟΥ για την τοξικομανία (επιτροπή εμπειρογνωμόνων), η ουσία U-47700 (3,4-διχλωρο-Ν-(2-διμεθυλαμινο-κυκλοεξυλο)-N-μεθυλο-βενζαμίδιο) είναι μια ένωση η οποία μπορεί να αποτελέσει αντικείμενο παρόμοιας κατάχρησης και να έχει παρόμοιες επιβλαβείς συνέπειες με αυτές από τα ελεγχόμενα οπιοειδή, όπως η μορφίνη και η ουσία AH-7921, τα οποία περιλαμβάνονται στο παράρτημα I της σύμβασης για τα ναρκωτικά. Δεν έχει καταγραφεί θεραπευτική χρήση, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Κατά συνέπεια, ο ΠΟΥ συνιστά την προσθήκη της U-47700 στο παράρτημα I της σύμβασης για τα ναρκωτικά.
            
         
               (11)
            
            
               Η U-47700 παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η U-47700 έχει εντοπιστεί σε 14 κράτη μέλη. Πωλείται ανοικτά στην αγορά. Έχει συνδεθεί με σοβαρές παρενέργειες, συμπεριλαμβανομένων θανάτων, και έχει αποτελέσει αντικείμενο καταχώρισης σχετικά με τη δημόσια υγεία στο σύστημα έγκαιρης προειδοποίησης της Ένωσης.
            
         
               (12)
            
            
               Συνεπώς, τα κράτη μέλη θα πρέπει να λάβουν θέση υπέρ της προσθήκης της ουσίας U-47700 στο παράρτημα I της σύμβασης για τα ναρκωτικά.
            
         
               (13)
            
            
               Σύμφωνα με την αξιολόγηση της επιτροπής εμπειρογνωμόνων, η βουτυροφαιντανύλη (Ν-φαινυλο-Ν-[1-(2-φαινυλαιθυλο)-4-πιπεριδινυλο]βουταναμίδιο) είναι μια ένωση η οποία μπορεί να αποτελέσει αντικείμενο παρόμοιας κατάχρησης και να έχει παρόμοιες επιβλαβείς συνέπειες με αυτές από τα ελεγχόμενα οπιοειδή, όπως η μορφίνη και η φαιντανύλη, τα οποία περιλαμβάνονται στο παράρτημα I της σύμβασης για τα ναρκωτικά. Μπορεί επίσης να μετατραπεί σε φαιντανύλη. Δεν έχει καταγραφεί θεραπευτική χρήση, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της βουτυροφαιντανύλης στο παράρτημα I της σύμβασης για τα ναρκωτικά.
            
         
               (14)
            
            
               Η βουτυροφαιντανύλη παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η βουτυροφαιντανύλη έχει εντοπιστεί σε έξι κράτη μέλη. Πωλείται ανοικτά στην αγορά. Έχει συνδεθεί με σοβαρές παρενέργειες, συμπεριλαμβανομένης της περίπτωσης τουλάχιστον ενός θανάτου στην οποία ανιχνεύθηκε, και έχει αποτελέσει αντικείμενο καταχώρισης σχετικά με τη δημόσια υγεία στο σύστημα έγκαιρης προειδοποίησης της Ένωσης.
            
         
               (15)
            
            
               Συνεπώς, τα κράτη μέλη θα πρέπει να λάβουν θέση υπέρ της προσθήκης της βουτυροφαιντανύλης στο παράρτημα II της σύμβασης για τα ναρκωτικά.
            
         
               (16)
            
            
               Σύμφωνα με την αξιολόγηση της επιτροπής εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της ουσίας 4-μεθυλεθκαθινόνη ή 4-MEC (2-(αιθυλαμινο-1-(4-μεθυλοφαινυλο)προπαν-1-ονη) είναι σημαντικός. Για την 4-MEC δεν έχει καταγραφεί θεραπευτική χρησιμότητα. Η επιτροπή εμπειρογνωμόνων αναγνωρίζει ότι η 4-MEC παρουσιάζει παρόμοιες πιθανότητες κατάχρησης και παρόμοιες επιβλαβείς συνέπειες με αυτές από τις ουσίες που περιλαμβάνονται στο παράρτημα II της σύμβασης για τις ψυχοτρόπους ουσίες. Η επιτροπή εμπειρογνωμόνων έκρινε ότι υπάρχουν επαρκή αποδεικτικά στοιχεία ότι η 4-MEC αποτελεί ή ενδέχεται να αποτελέσει αντικείμενο κατάχρησης και, συνεπώς, καθίσταται πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της 4-MEC στο παράρτημα II της σύμβασης για τις ψυχοτρόπους ουσίες.
            
         
               (17)
            
            
               Η 4-MEC παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η 4-MEC έχει εντοπιστεί σε 19 κράτη μέλη. Πωλείται ανοικτά στην αγορά. Έχει συνδεθεί με μικρό αριθμό σοβαρών παρενεργειών, συμπεριλαμβανομένων θανάτων.
            
         
               (18)
            
            
               Συνεπώς, τα κράτη μέλη θα πρέπει να λάβουν θέση υπέρ της προσθήκης της ουσίας 4-MEC στο παράρτημα II της σύμβασης για τις ψυχοτρόπους ουσίες.
            
         
               (19)
            
            
               Σύμφωνα με την αξιολόγηση της επιτροπής εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της αιθυλόνης (1-(2H-1,3-βενζοδιοξολ-5-υλο)-2-(αιθυλαμινο)προπαν-1-όνη) είναι σημαντικός. Για την αιθυλόνη δεν έχει καταγραφεί θεραπευτική χρησιμότητα. Η επιτροπή εμπειρογνωμόνων αναγνωρίζει ότι η αιθυλόνη (1-(2H-1,3-βενζοδιοξολ-5-υλο)-2-(αιθυλαμινο)προπαν-1-όνη) παρουσιάζει παρόμοιες πιθανότητες κατάχρησης και παρόμοιες επιβλαβείς συνέπειες με αυτές από τις ουσίες που περιλαμβάνονται στο παράρτημα II της σύμβασης για τις ψυχοτρόπους ουσίες. Η επιτροπή εμπειρογνωμόνων κρίνει ότι υπάρχουν επαρκή αποδεικτικά στοιχεία ότι η αιθυλόνη αποτελεί ή ενδέχεται να αποτελέσει αντικείμενο κατάχρησης και, συνεπώς, καθίσταται πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της αιθυλόνης στο παράρτημα II της σύμβασης για τις ψυχοτρόπους ουσίες.
            
         
               (20)
            
            
               Η αιθυλόνη παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η αιθυλόνη έχει εντοπιστεί σε 19 κράτη μέλη. Πωλείται ανοικτά στην αγορά. Έχει συνδεθεί με μικρό αριθμό σοβαρών παρενεργειών, συμπεριλαμβανομένων θανάτων.
            
         
               (21)
            
            
               Συνεπώς, τα κράτη μέλη θα πρέπει να λάβουν θέση υπέρ της προσθήκης της αιθυλόνης στο παράρτημα II της σύμβασης για τις ψυχοτρόπους ουσίες.
            
         
               (22)
            
            
               Σύμφωνα με την επιτροπή εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της πεντεδρόνης ή α-μεθυλαμινοβαλεροφαινόνης (2-(μεθυλαμινο)-1-φαινυλοπενταν-1-όνη) είναι σημαντικός. Για την πεντεδρόνη δεν έχει καταγραφεί θεραπευτική χρησιμότητα. Η επιτροπή εμπειρογνωμόνων αναγνωρίζει ότι η πεντεδρόνη αποτελεί αντικείμενο παρόμοιας κατάχρησης και παρουσιάζει παρόμοιες επιβλαβείς συνέπειες με αυτές από τις ουσίες που περιλαμβάνονται στο παράρτημα II της σύμβασης για τις ψυχοτρόπους ουσίες. Η επιτροπή εμπειρογνωμόνων έκρινε ότι υπάρχουν επαρκή αποδεικτικά στοιχεία ότι η πεντεδρόνη αποτελεί ή ενδέχεται να αποτελέσει αντικείμενο κατάχρησης και, συνεπώς, καθίσταται πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της πεντεδρόνης στο παράρτημα II της σύμβασης για τις ψυχοτρόπους ουσίες.
            
         
               (23)
            
            
               Η πεντεδρόνη παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η πεντεδρόνη έχει εντοπιστεί σε 18 κράτη μέλη. Πωλείται ανοικτά στην αγορά. Έχει συνδεθεί με μικρό αριθμό σοβαρών παρενεργειών, συμπεριλαμβανομένων θανάτων.
            
         
               (24)
            
            
               Συνεπώς, τα κράτη μέλη θα πρέπει να λάβουν θέση υπέρ της προσθήκης της πεντεδρόνης στο παράρτημα II της σύμβασης για τις ψυχοτρόπους ουσίες.
            
         
               (25)
            
            
               Σύμφωνα με την επιτροπή εμπειρογνωμόνων του ΠΟΥ για την τοξικομανία, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της αιθυλοφαινιδάτης ή EPH (οξικός αιθυλοφαινυλο(πιπεριδινο-2-υλο)εστέρας) είναι σημαντικός. Για την αιθυλοφαινιδάτη δεν έχει καταγραφεί θεραπευτική χρησιμότητα. Η επιτροπή εμπειρογνωμόνων αναγνωρίζει ότι η αιθυλοφαινιδάτη παρουσιάζει παρόμοιες πιθανότητες κατάχρησης και παρόμοιες επιβλαβείς συνέπειες με αυτές από τις ουσίες που περιλαμβάνονται στο παράρτημα II της σύμβασης για τις ψυχοτρόπους ουσίες. Η επιτροπή εμπειρογνωμόνων κρίνει ότι υπάρχουν επαρκή αποδεικτικά στοιχεία ότι η αιθυλοφαινιδάτη αποτελεί ή ενδέχεται να αποτελέσει αντικείμενο κατάχρησης, συνεπώς καθίσταται πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της αιθυλοφαινιδάτης στο παράρτημα II της σύμβασης για τις ψυχοτρόπους ουσίες.
            
         
               (26)
            
            
               Η αιθυλοφαινιδάτη παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η αιθυλοφαινιδάτη έχει εντοπιστεί σε 13 κράτη μέλη. Πωλείται ανοικτά στην αγορά. Έχει συνδεθεί με σοβαρές παρενέργειες, συμπεριλαμβανομένων λοιμώξεων μαλακών μορίων και θανάτων. Οι λοιμώξεις μαλακών μορίων που συνδέονται με την ενέσιμη έγχυση έχουν αποτελέσει αντικείμενο καταχώρισης σχετικά με τη δημόσια υγεία στο σύστημα έγκαιρης προειδοποίησης της Ένωσης.
            
         
               (27)
            
            
               Συνεπώς, τα κράτη μέλη θα πρέπει να λάβουν θέση υπέρ της προσθήκης της αιθυλοφαινιδάτης στο παράρτημα II της σύμβασης για τις ψυχοτρόπους ουσίες.
            
         
               (28)
            
            
               Σύμφωνα με την επιτροπή εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της ουσίας MPA ή μεθιοπροπαμίνης (Ν-μεθυλο-1-(θειοφαινο-2-υλο)προπαν-2-αμίνη) είναι σημαντικός. Για την MPA δεν έχει καταγραφεί θεραπευτική χρησιμότητα. Η επιτροπή εμπειρογνωμόνων αναγνωρίζει ότι η MPA παρουσιάζει παρόμοιες πιθανότητες κατάχρησης και παρόμοιες επιβλαβείς συνέπειες με αυτές από τις ουσίες που περιλαμβάνονται στο παράρτημα II της σύμβασης για τις ψυχοτρόπους ουσίες. Η επιτροπή εμπειρογνωμόνων κρίνει ότι υπάρχουν επαρκή αποδεικτικά στοιχεία ότι η μεθιοπροπαμίνη αποτελεί ή ενδέχεται να αποτελέσει αντικείμενο κατάχρησης και, συνεπώς, καθίσταται πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της μεθιοπροπαμίνης στο παράρτημα II της σύμβασης για τις ψυχοτρόπους ουσίες.
            
         
               (29)
            
            
               Η ΜΡΑ παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η ΜΡΑ έχει εντοπιστεί σε 17 κράτη μέλη. Πωλείται ανοικτά στην αγορά. Έχει συνδεθεί με σοβαρές παρενέργειες, συμπεριλαμβανομένων θανάτων.
            
         
               (30)
            
            
               Συνεπώς, τα κράτη μέλη θα πρέπει να λάβουν θέση υπέρ της προσθήκης της μεθιοπροπαμίνης στο παράρτημα II της σύμβασης για τις ψυχοτρόπους ουσίες.
            
         
               (31)
            
            
               Σύμφωνα με την επιτροπή εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της ουσίας MDMB-CHMICA (N-{[1-(κυκλοεξυλομεθυλο)-1Η-ινδολο-3-υλο]καρβονυλο}-3-μεθυλο-L-βαλινεστέρας μεθύλιο) είναι σημαντικός. Δεν έχει καταγραφεί θεραπευτική χρησιμότητα για την MDMB-CHMICA. Η επιτροπή εμπειρογνωμόνων αναγνωρίζει ότι η MDMB-CHMICA αποτελεί αντικείμενο παρόμοιας κατάχρησης και παρουσιάζει παρόμοιες επιβλαβείς συνέπειες με αυτές από τις ουσίες που περιλαμβάνονται στο παράρτημα II της σύμβασης για τις ψυχοτρόπους ουσίες. Η επιτροπή εμπειρογνωμόνων κρίνει ότι υπάρχουν επαρκή αποδεικτικά στοιχεία ότι η MDMB-CHMICA αποτελεί ή ενδέχεται να αποτελέσει αντικείμενο κατάχρησης και, συνεπώς, καθίσταται πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της MDMB-CHMICA στο παράρτημα II της σύμβασης για τις ψυχοτρόπους ουσίες.
            
         
               (32)
            
            
               Σύμφωνα με την έκθεση αξιολόγησης κινδύνων που καταρτίστηκε από το Ευρωπαϊκό Κέντρο Παρακολούθησης Ναρκωτικών και Τοξικομανίας βάσει του άρθρου 6 παράγραφοι 2, 3 και 4 της απόφασης 2005/387/ΔΕΥκαι υποβλήθηκε στη Επιτροπή και στο Συμβούλιο στις 28 Ιουλίου 2016, η υψηλή δραστικότητα της MDMB-CHMICA και οι εξαιρετικώς μεταβλητές ποσότητες της ουσίας στα «νόμιμα ψυχότροπα» (legal high) προϊόντα συνιστούν υψηλό κίνδυνο οξείας τοξικότητας. Σε οκτώ κράτη μέλη έχουν αναφερθεί συνολικά 28 περιπτώσεις θανάτου και 25 περιπτώσεις οξείας δηλητηρίασης συνδεόμενες με την MDMB-CHMICA. Για τον λόγο αυτό, η Επιτροπή εξέδωσε στις 31 Αυγούστου 2016 πρόταση για την υπαγωγή της MDMB-CHMICA σε μέτρα ελέγχου σε επίπεδο Ένωσης.
            
         
               (33)
            
            
               Συνεπώς, τα κράτη μέλη θα πρέπει να λάβουν θέση υπέρ της προσθήκης της MDMB-CHMICA στο παράρτημα II της σύμβασης για τις ψυχοτρόπους ουσίες.
            
         
               (34)
            
            
               Σύμφωνα με την επιτροπή εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της ουσίας 5F-APINACA ή 5F-AKB-48 (Ν-(αδαμαντανο-1-υλο)-1-(5-φθοροπεντυλο)-1Η-ινδαζολο-3-καρβοξαμίδιο) είναι σημαντικός. Δεν έχει καταγεγραμμένη θεραπευτική χρησιμότητα. Η επιτροπή εμπειρογνωμόνων αναγνώρισε ότι η 5F-APINACA παρουσιάζει παρόμοιες πιθανότητες κατάχρησης και παρόμοιες επιβλαβείς συνέπειες με αυτές από τις ουσίες που περιλαμβάνονται στο παράρτημα II της σύμβασης για τις ψυχοτρόπους ουσίες. Η επιτροπή εμπειρογνωμόνων έκρινε ότι υπάρχουν επαρκή αποδεικτικά στοιχεία ότι η 5F-APINACA αποτελεί ή ενδέχεται να αποτελέσει αντικείμενο κατάχρησης και, συνεπώς, καθίσταται πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της 5F-APINACA στο παράρτημα II της σύμβασης για τις ψυχοτρόπους ουσίες.
            
         
               (35)
            
            
               Η 5F-APINACA παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η 5F-APINACA έχει εντοπιστεί σε 23 κράτη μέλη. Πωλείται ανοικτά στην αγορά. Έχει συνδεθεί με σοβαρές παρενέργειες, συμπεριλαμβανομένων θανάτων.
            
         
               (36)
            
            
               Συνεπώς, τα κράτη μέλη θα πρέπει να λάβουν θέση υπέρ της προσθήκης της ουσίας 5F-APINACA στο παράρτημα II της σύμβασης για τις ψυχοτρόπους ουσίες.
            
         
               (37)
            
            
               Σύμφωνα με την επιτροπή εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της ουσίας XLR-11 [1-(5-φθοροπεντυλο)-1H-ινδολο-3-υλο](2,2,3,3,-τετραμεθυλοκυκλοπροπύλιο)μεθανόνη είναι σημαντικός. Για την XLR-11 δεν έχει καταγραφεί θεραπευτική χρησιμότητα. Η επιτροπή εμπειρογνωμόνων αναγνωρίζει ότι η XLR-11 παρουσιάζει παρόμοιες πιθανότητες κατάχρησης και παρόμοιες επιβλαβείς συνέπειες με εκείνες από τις ουσίες που περιλαμβάνονται στο παράρτημα II της σύμβασης για τις ψυχοτρόπους ουσίες, όπως οι ουσίες JWH-018 και AM-2201. Η επιτροπή εμπειρογνωμόνων κρίνει ότι υπάρχουν επαρκή αποδεικτικά στοιχεία ότι η XLR-11 αποτελεί ή ενδέχεται να αποτελέσει αντικείμενο κατάχρησης και, συνεπώς, καθίσταται πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της XLR-11 στο παράρτημα II της σύμβασης για τις ψυχοτρόπους ουσίες.
            
         
               (38)
            
            
               Η XLR-11 παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η XLR-11 έχει εντοπιστεί σε 17 κράτη μέλη. Πωλείται ανοικτά στην αγορά. Έχει συνδεθεί με μικρό αριθμό σοβαρών παρενεργειών, συμπεριλαμβανομένης περίπτωση ενός τουλάχιστον θανάτου στην οποία ανιχνεύθηκε, και έχει αποτελέσει αντικείμενο καταχώρισης σχετικά με τη δημόσια υγεία στο σύστημα έγκαιρης προειδοποίησης της Ένωσης.
            
         
               (39)
            
            
               Συνεπώς, τα κράτη μέλη θα πρέπει να λάβουν θέση υπέρ της προσθήκης της ουσίας XLR-11 στο παράρτημα II της σύμβασης για τις ψυχοτρόπους ουσίες.
            
         
               (40)
            
            
               Η Δανία δεσμεύεται από την απόφαση-πλαίσιο 2004/757/ΔΕΥ και την απόφαση 2005/387/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης.
            
         
               (41)
            
            
               Η Ιρλανδία δεσμεύεται από την απόφαση-πλαίσιο 2004/757/ΔΕΥ και την απόφαση 2005/387/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης.
            
         
               (42)
            
            
               Το Ηνωμένο Βασίλειο δεν δεσμεύεται από την απόφαση-πλαίσιο 2004/757/ΔΕΥ και την απόφαση 2005/387/ΔΕΥ και, ως εκ τούτου, δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να ληφθεί εξ ονόματος της Ένωσης από τα κράτη μέλη στο πλαίσιο της επιτροπής ναρκωτικών από 13 έως 17 Μαρτίου 2017, όταν το όργανο αυτό κληθεί κατά την εξηκοστή σύνοδό του να λάβει αποφάσεις σχετικά με την προσθήκη ουσιών στα παραρτήματα της ενιαίας σύμβασης των Ηνωμένων Εθνών για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης των Ηνωμένων Εθνών για τις ψυχοτρόπους ουσίες του 1971, είναι σύμφωνη με το παράρτημα της παρούσας απόφασης.
   Η θέση εκφράζεται από τα κράτη μέλη που είναι μέλη της επιτροπής για τα ναρκωτικά, τα οποία ενεργούν από κοινού προς το συμφέρον της Ένωσης.
   Άρθρο 2
   Η παρούσα απόφαση απευθύνεται στα κράτη μέλη σύμφωνα με τις Συνθήκες.
   
      Βρυξέλλες, 7 Μαρτίου 2017.
      
         
            Για το Συμβούλιο
         
         
            Ο Πρόεδρος
         
         L. GRECH
      
   
   
      (1)  Απόφαση-πλαίσιο 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών (ΕΕ L 335 της 11.11.2004, σ. 8).
   
      (2)  Απόφαση 2005/387/ΔΕΥ του Συμβουλίου, της 10ης Μαΐου 2005, σχετικά με την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών (ΕΕ L 127 της 20.5.2005, σ. 32).
   
      ΠΑΡΑΡΤΗΜΑ
      Θέση που πρέπει να ληφθεί από τα κράτη μέλη που είναι μέλη της επιτροπής για τα ναρκωτικά και ενεργούν από κοινού προς το συμφέρον της Ένωσης κατά την εξηκοστή σύνοδο της επιτροπής για τα ναρκωτικά από 13 έως 17 Μαρτίου 2017 όσον αφορά τις αλλαγές στο πεδίο εφαρμογής του ελέγχου ουσιών:
      
                  1)
               
               
                  Η U-47700 πρέπει να περιληφθεί στο παράρτημα I της ενιαίας σύμβασης για τα ναρκωτικά του 1961, όπως τροποποιήθηκε με το πρωτόκολλο του 1972.
               
            
                  2)
               
               
                  Η βουτυροφαιντανύλη πρέπει να περιληφθεί στο παράρτημα I της ενιαίας σύμβασης για τα ναρκωτικά του 1961, όπως τροποποιήθηκε με το πρωτόκολλο του 1972.
               
            
                  3)
               
               
                  Η 4-MEC (4-μεθυλεθκαθινόνη) πρέπει να περιληφθεί στο παράρτημα II της σύμβασης του 1971 για τις ψυχοτρόπους ουσίες.
               
            
                  4)
               
               
                  Η αιθυλόνη πρέπει να περιληφθεί στο παράρτημα II της σύμβασης του 1971 για τις ψυχοτρόπους ουσίες.
               
            
                  5)
               
               
                  Η πεντεδρόνη (α-μεθυλαμινοβαλεροφαινόνη) πρέπει να περιληφθεί στο παράρτημα II της σύμβασης για τις ψυχοτρόπους ουσίες του 1971.
               
            
                  6)
               
               
                  Η αιθυλοφαινιδάτη (EPH) πρέπει να περιληφθεί στο παράρτημα II της σύμβασης για τις ψυχοτρόπους ουσίες του 1971.
               
            
                  7)
               
               
                  Η MPA (μεθιοπροπαμίνη) πρέπει να περιληφθεί στο παράρτημα II της σύμβασης για τις ψυχοτρόπους ουσίες του 1971.
               
            
                  8)
               
               
                  Η MDMB-CHMICA πρέπει να περιληφθεί στο παράρτημα II της σύμβασης του 1971 για τις ψυχοτρόπους ουσίες.
               
            
                  9)
               
               
                  Η 5F-APINACA (5F-AKB-48) πρέπει να περιληφθεί στο παράρτημα II της σύμβασης για τις ψυχοτρόπους ουσίες του 1971.
               
            
                  10)
               
               
                  Η XLR-11 πρέπει να περιληφθεί στο παράρτημα II της σύμβασης για τις ψυχοτρόπους ουσίες του 1971.